Výzva k podávaniu návrhov na spoločné projekty vedecko-technickej spolupráce medzi pracoviskami slovenskej republiky a francúzskej republiky
na roky 2008 – 2009.  program štefánik

1. PRÁVNY RÁMEC
Na základe Dohody medzi vládou Slovenskej republiky a vládou Francúzskej  republiky o kultúrnej, technickej,  vzdelávacej a vedeckej spolupráci, podpísanej 21. marca 1995 v Paríži, vypisuje Agentúra na podporu výskumu a vývoja (APVV) v spolupráci so Sekciou vedy a techniky MŠ SR výzvu k podávaniu návrhov na spoločné výskumné projekty vedecko-technickej spolupráce medzi spolupracujúcimi organizáciami v Slovenskej republike a vo Francúzskej republike. 
2. TEMATICKÉ ZAMERANIE

V tejto výzve nie sú definované žiadne prioritné výskumné oblasti. Predkladať možno návrhy projektov zo všetkých oblastí výskumu a vývoja s dobou trvania dvoch rokov na základe spoločných výskumno-vývojových aktivít. 
Spolupracujúci partneri z výskumno-vývojových organizácií na oboch stranách vypracujú spoločne obsahovo totožné projekty. Spoločné projekty sa realizujú prostredníctvom výmeny osôb a informácií.

3. OPRÁVNENÍ ŽIADATELIA

Návrh projektu môžu podávať právnické osoby a fyzické osoby výskumu a vývoja v Slovenskej republike zo všetkých sektorov výskumu a vývoja (sektor vysokých škôl, podnikateľský sektor, štátny sektor a neziskový sektor) zapojené do riešenia dohodnutého výskumného programu formou už existujúcich podporených projektov.

4.TRVANIE VÝZVY A PODANIE PRIHLÁŠKY 

Dátum otvorenia výzvy je 15. marec 2007, dátum ukončenia výzvy 15. máj 2007. Žiadosti sa predkladajú v elektronickej forme prostredníctvom on-line systému v slovenskom aj anglickom jazyku. Jeden podpísaný originál v písomnom vyhotovení je potrebné doručiť do agentúry do 15. mája 2007 do 18 00 alebo poštou s najneskorším dátumom odoslania 15. 5. 2007 na adresu agentúry (Agentúra na podporu výskumu a vývoja, Mýtna 23, 811 07 Bratislava).
 Po uvedenom termíne nebude možné predložiť návrh. Návrh projektu za slovenskú stranu musí byť podpísaný obidvoma riešiteľskými organizáciami (podpis zodpovedného riešiteľa, štatutárneho zástupcu pracoviska, pečiatka pracoviska). Faxové podpisy a pečiatky francúzskeho partnera budú akceptované. 

5. ZAČIATOK A DĹŽKA REALIZÁCIE PROJEKTU

Realizácia projektov podaných v rámci tejto výzvy sa môže začať najskôr 1. 2. 2008, ukončiť najneskôr 31. 12. 2009.

6. FINANCOVANIE PROJEKTOV

Finančné požiadavky sa môžu týkať výlučne nákladov na mobilitu osôb (pobytové a cestovné náklady a náklady na ubytovanie). Riešiteľské organizácie musia mať zabezpečené financovanie projektov, na ktoré nadväzuje v tomto projekte opísaná mobilita, inou formou (granty, inštitucionálne zdroje a pod.). Čísla grantov a spôsob financovania sa uvedie vo formulári v kolónke „Doteraz zabezpečené zdroje financovania v SR“.
Každoročne je možné naplánovať krátkodobé pobyty max. 2 x 10 dní /rok 
Slovenská strana hradí:
•	cestovné náklady do výšky ekonomickej triedy letenky na jednu spiatočnú cestu pre slovenských zamestnancov výskumu a vývoja alebo expertov pri ceste do Francúzska
•	výdavky na zdravotné poistenie slovenských zamestnancov VaV počas pobytu v FR 
•	pobytové náklady podľa zákona o cestovných náhradách (č. 283/2002 Z.z.) pre francúzskych zamestnancov VaV pri pobyte na Slovensku, maximálne 20 človekodní/rok
•	ubytovanie pre francúzskych zamestnancov VaV pri pobyte na Slovensku do výšky 2000 Sk/noc, maximálne 20 nocľahov/rok
•	prípadné cestovné náklady, ubytovanie a diéty pre členov slovenského riešiteľského kolektívu pri sprevádzaní francúzskych riešiteľov po Slovensku
•	náklady členov slovenského riešiteľského kolektívu spojené (okrem vložného) s návštevami konferencií, seminárov a iných aktivít na území SR, ktoré jednoznačne súvisia  s témou riešeného projektu.

Obdobne francúzska  strana hradí cestovné a poistné náklady pre francúzskych zamestnancov výskumu a vývoja, alebo expertov pri ceste na Slovensko a pobytové náklady (stravné + diéty) a ubytovanie pre slovenských zamestnancov výskumu a vývoja alebo expertov pri pobyte vo Francúzskej republike.  

Financovanie mobilít bude poskytnuté podľa schváleného rozpočtu Ministerstva školstva Slovenskej republiky prostredníctvom APVV počas trvania riešenia projektu. Pokrytie nákladov v Slovenskej repoblike sa uskutoční podľa schváleného rozpočtu na bilaterálnu medzinárodnú vedecko-technickú spoluprácu na roky 2008 a 2009.  

7. HODNOTENIE PROJEKTOV

Výber prebieha dvojkolovým systémom. V prvom kole oddelene prostredníctvom národných komisií a v druhom kole prostredníctvom zmiešanej komisie. 

Na národnej úrovni budú žiadosti  hodnotené podľa nasledovných kritérií:

I.	Vedecké a aplikačné ciele projektu  (60 bodov)

–	Význam prínosu projektu v danej V&T oblasti (10 bodov)
–	Originálnosť projektu na národnej a medzinárodnej úrovni (10 bodov)
–	Formálne spracovanie návrhu a ciele projektu (10 bodov)
–	Oprávnenosť  navrhovanej spolupráce (10 bodov)
–	Vhodnosť a aktuálnosť navrhovaných metód riešenia (10 bodov)
–	Potenciálny socio-ekonomický a vedecký prínos výsledkov pre spoločnosť (10 bodov)

II. 	Expertíza zodpovedného riešiteľa a pracoviska (20 bodov)

–	Profesionálna odbornosť (15 bodov)
–	Infraštruktúra pracoviska (5 bodov)

Maximálny počet bodov: 80 bodov

Schvaľovanie projektov v zmiešanej komisii sa bude uskutočňovať za týchto podmienok:

•	Jednostranne predložené projekty nebudú posudzované
•	Obojstranne vysoko ohodnotené projekty budú zvýhodnené pred kontroverznými projektmi
•	Nezrovnalosti budú riešené diskusiou, ktorá zohľadní obojstranný záujem.
   
Výsledky hodnotenia a finálny výber projektov vybratých na podporu budú oznámené po zasadnutí zmiešanej komisie. 

8. PODMIENKY PREDKLADANIA ŽIADOSTÍ

Každý projekt musí mať jedného zodpovedného riešiteľa na slovenskej i francúzskej strane a to aj v prípade, že sa na projektoch budú podieľať riešitelia z viacerých spolupracujúcich organizácií oboch krajín. Návrh projektu musí byť predkladaný súčasne v SR slovenskou riešiteľskou organizáciou a vo Francúzskej republike francúzskou riešiteľskou organizáciou. Zodpovedný riešiteľ na každej strane podá návrh projektu na príslušných formulároch v slovenskom (resp. francúzskom) a anglickom jazyku.
V návrhu projektu sa uvedie názov projektu, riešiteľské kolektívy zo slovenskej a z francúzskej strany, presné časové ohraničenie  a konkrétne ciele, ďalej vecné zameranie projektu, harmonogram riešenia úloh pre dosiahnutie cieľa projektu, finančné požiadavky rozpísané podľa jednotlivých položiek a na jednotlivé roky riešenia, stručné životopisy slovenských riešiteľov projektu, zoznam francúzskeho riešiteľského kolektívu ako aj jasné zdôvodnenie nevyhnutnosti medzinárodnej spolupráce pri riešení daného projektu. V prípade, že už existuje spolupráca a projekt nadväzuje na túto spoluprácu, zodpovedný riešiteľ v návrhu uvedie výsledky, ktoré boli dosiahnuté a ich prínos pre SR.

9. POVINNOSTI ŽIADATEĽA A ZODPOVEDNÉHO RIEŠITEĽA

Štatutárny zástupca slovenskej riešiteľskej organizácie (žiadateľa) uzavrie s APVV Zmluvu o poskytnutí prostriedkov na riešenie projektu. Na konci roku podáva zodpovedný riešiteľ Agentúre na podporu výskumu a vývoja správu o priebežnom riešení projektu a o vyúčtovaní výdavkov za uplynulé obdobie riešenia projektu. Po ukončení projektu predloží zodpovedný riešiteľ  Agentúre  záverečnú správu o celkovom riešení projektu.

Kontaktné adresy:

Slovenská republika

RNDr. Soňa Ftáčniková, CSc.
Vedúca Oddelenia mnohostrannej a bilaterálnej spolupráce
Agentúra na podporu výskumu a vývoja
Mýtna 23                                                         
811 07 Bratislava
tel:  02/57204502
fax: 02/57204599 
e-mail: ftacnik@apvv.sk
http://www.apvv.sk

Ministerstvo školstva SR
Stromová 1
813 30 Bratislava
Sekcia vedy a techniky
Oddelenie bilaterálnej spolupráce a medzinárodných organizácií
RNDr. Anna Sitárová, PhD. 
Pracovisko:
Hanulova 5/b
Tel.: +421 (02) 69202240
Fax: +421 (02) 69202213
e-mail: anna.sitarova@minedu.sk
http://www.education.gov.sk

Francúzska  republika 

Programmes d'actions integrées sa zmenil na Partenariats Hubert Curien (PHC)
Égide
Service Recherche et Entreprises
28 rue de la Grange-aux-Belles
75010 Paris
Tél. : 01 40 40 57 42
Mél : recherche@egide.asso.fr 
http://www.egide.asso.fr/fr/programmes/pai/appels

Pr. Gilles Rouet
Attaché de coopération universitaire et scientifique et universitaire
Ambassade de France en Slovaquie
Sedlarska 7
812 83 Bratislava
Tél : +421 2 59 34 77 50
Télécopie : +421 2 59 34 77 99 
Mél : gilles.rouet@diplomatie.gouv.fr